“ปูติน” เตือนตุรกีจะต้องเสียใจหลังยิงเครื่องบินรบของรัสเซีย
ประธานาธิบดีวลาดิเมียร์ปูตินแห่งรัสเซีย เตือนตุรกีจะต้องเสียใจอีกหลายครั้ง หลังยิงเครื่องบินรบของรัสเซีย
3 ธ.ค. 2558

ผู้สื่อข่าวรายงานว่า ประธานาธิบดีวลาดิเมียร์ปูตินแห่งรัสเซีย เปิดเผยว่า ตุรกีจะต้องเสียใจอีกหลายครั้งจากการที่ยิงเครื่องบินรบ Su-24 ของรัสเซียตกใกล้ชายแดนซีเรีย
อย่างไรก็ดีรัสเซียมองว่าชาวตุรกีเป็นผู้ที่มีความเป็นมิตร และรัสเซียไม่มีความประสงค์ที่จะเกิดข้อพิพาทกับตุรกีเกี่ยวกับการยิงเครื่องบินรัสเซียตก
ด้านนายเซอร์เก ลาฟรอฟ รัฐมนตรีกระทรวงต่างประเทศของรัสเซีย และนายเมฟลุต คาวูซอกลู รัฐมนตรีกระทรวงต่างประเทศของตุรกี เตรียมประชุมร่วมกันในวันนี้ที่กรุงเบลเกรด ประเทศเซอร์เบีย โดยจะมีการหารือนอกรอบการประชุมองค์การเพื่อความมั่นคงและความร่วมมือในยุโรป (OSCE) โดยการพบปะครั้งนี้จะถือเป็นครั้งแรกของรัฐมนตรีทั้งสองฝ่าย หลังจากที่ตุรกีได้ยิงเครื่องบินขับไล่ Su-24 ของรัสเซียตก
ทั้งนี้ เหตุการณ์ยิงเครื่องบินรัสเซียส่งผลให้ความสัมพันธ์ระหว่างรัสเซียและตุรกีถึงจุดตึงเครียด และทำให้รัสเซียออกมาตรการคว่ำบาตรทางเศรษฐกิจต่อตุรกี